हहाप में जागरूकता अभियान के लिए बैठक
आदर्शग्राम हहाप में स्वच्छता मिशन के तहत शौचालय, जल संचय और शिक्षा को लेकर जागरूकता अभियान के तहत पंचायत भवन में बैठक आयोजित की गई। बैठक में स्वच्छता एवं पेयजल विभाग, शिक्षा विभाग के अधिकारी उपस्थित थे। मुख्य अतिथि के रूप में उपस्थित सांसद प्रतिनिधि मनोज कुमार सिंह ने कहा कि सांसद रामटहल चौधरी द्वारा गोद लिए गए इस गांव को हर प्रकार की सुविधा मिले इसके लिए सांसद के साथ सरकार काम कर रही है। सड़क, बिजली, कृषि के साथ शिक्षा और पेयजल पर काम हो रहा है। डाॅ. विपुल ने शौचालय की उपयोगिता जल संचय के संबंध में बताया। इस अवसर पर इंदिरा गांधी मुक्त विद्यालय द्वारा आयोजित प्रौढ़ शिक्षा में पास हुए लोगों को प्रमाणपत्र सौंपा गया। मौके पर सोहराई मुंडा, हरीश गंझू, संतोष कुमार, अखिलेश कुमार सहित ग्राम प्रधान एवं आंगनबाड़ी सेविका ग्रामीण उपस्थित थे।
hin_Deva hin_Deva